Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 2 Pv 402/12/5508	Ružomberok, 10.10.2013
EEČ : 2-42-127-2013

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	XXXXX ako fyzická osoba podnikajúca pod obchodným menom XXXXX-XXXXX, XXXXX, XXXXX, rozhodol a nezaplatil určenému príjemcovi Daňovému úradu Žilina, pobočka XXXXX (do 31.12.2011 Daňový úrad XXXXX) daň z pridanej hodnoty 
	-za zdaňovacie obdobie 4. štvrťrok 2010 vo výške 266,- €, ktorá sa stala splatnou dňa 25.01.2011, na úhradu ktorej mal dostatok finančných prostriedkov v deň jej splatnosti  
	-za zdaňovacie obdobie 1. štvrťrok 2011 vo výške 9.486,96 €, ktorá sa stala splatnou dňa 26.04.2011 hoci v deň splatnosti disponoval finančnými prostriedkami na úhradu časti tejto dane vo výške 1.729,66 € a do 13.06.2011 disponoval finančnými prostriedkami na úhradu časti nedoplatku tejto dane vo výške 5.497,58 € 
	-za zdaňovacie obdobie 2. štvrťrok 2011 vo výške 2.589,18 €, ktorá sa stala splatnou dňa 25.07.2011, na úhradu ktorej mal dostatok finančných prostriedkov v deň jej splatnosti  
	-za zdaňovacie obdobie 3. štvrťrok 2011 vo výške 1.292,32 €, ktorá sa stala splatnou dňa 25.10.2011, na úhradu ktorej mal dostatok finančných prostriedkov v deň jej splatnosti  
	-za zdaňovacie obdobie 1. štvrťrok 2012 vo výške 3.164,97 €, ktorá sa stala splatnou dňa 25.04.2012, hoci v deň splatnosti disponoval finančnými prostriedkami na úhradu časti tejto dane vo výške 441,93 € a do 13.08.2012 disponoval finančnými prostriedkami na úhradu nedoplatku tejto dane v celkovej výške 2.723,04 € 
	čím celkom nezaplatil vlastnú daňovú povinnosť na dani z pridanej hodnoty v rozsahu 14.539,71 €, hoci disponoval dostatkom finančných prostriedkov na jej úhradu,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ v Ružomberku z 08.11.2012, ČVS: ORP-670/OO-RK-2012, bolo podľa § 199 ods. 1 Trestného poriadku začaté trestné stíhanie a následne dňa 16.06.2013 podľa § 206 ods. 1 Trestného poriadku vznesené obvinenie XXXXX, nar. XXXXX, pre pokračovací prečin nezaplatenia dane a poistného podľa § 278 ods. 1 Trestného zákona.

Trestného činu nezaplatenia dane a poistného podľa § 278 ods. 1 Trestného zákona sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie.

Podľa § 125 ods. 1 Trestného zákona škodou malou sa rozumie škoda prevyšujúca sumu 266 eur. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu. 

Vo veci bol vypočutý obvinený XXXXX, ktorý vo svojej výpovedi z 25.06.2013 uviedol, že skutočnosti, ktoré sú mu kladené za vinu sú pravdivé. Má vedomosť o tom, že v súvislosti s jeho podnikaním mu vznikli voči daňovému úradu nedoplatky, pričom však k 18.09.2013 uhradil všetky svoje nedoplatky súvisiace s jeho trestným stíhaním.

Výpoveď obvineného v tomto smere bola preverená správou  Daňového úradu Žilina z 24.09.2013, z ktorej vyplynulo, že nedoplatky obvineného, ktoré boli predmetom trestného konania boli už medzičasom obvineným uhradené.

Do konania bol dňa 20.04.2013 pribratý znalec z odboru ekonómia a manažment, odvetvie účtovníctvo a daňovníctvo XXXXX, ktorá podala znalecký posudok č. 4/2013, z ktorého vyplýva, že obvinený mal dostatok finančných prostriedkov na úhradu splatnej dane z pridanej hodnoty v rozsahu ako mu to bolo kladené za vinu v uznesení o vznesení obvinenia.
  
Podľa § 2 ods. 10 Trestného poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie. Dôkazy obstarávajú z úradnej povinnosti. Právo obstarávať dôkazy majú aj strany. Orgány činné v trestnom konaní s rovnakou starostlivosťou objasňujú okolnosti svedčiace proti obvinenému, ako aj okolnosti, ktoré svedčia v jeho prospech, a v oboch smeroch vykonávajú dôkazy tak, aby umožnili súdu spravodlivé rozhodnutie.

Podľa § 2 ods. 12 Trestného poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán.

Podľa § 86 ods. 1 písm. e) Trestného zákona trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného poriadku trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Preskúmaním spisového materiálnu neboli zistené okolnosti v zmysle § 86 ods. 2 Trestného poriadku, ktoré by bránili zániku trestnosti trestného činu, pre ktorý je obvinený stíhaný.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Z vyššie uvedených dôvodov, nakoľko došlo s poukazom na ustanovenie § 86 ods. 1 písm. e) Trestného zákona k zániku trestnosti trestného činu nezaplatenia dane a poistného podľa § 278 ods. 1 Trestného zákona, som trestné stíhanie obvineného XXXXXa pre uvedený skutok podľa § 215 ods. 1 písm. h) Trestného poriadku zastavil, pretože zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Tomaško
prokurátor